**Kommissorium for Djøfs medlemsopmand**

Der er med virkning fra den 1. januar 2007 etableret en funktion som Djøfs medlemsopmand.

Djøfs medlemsopmand har til opgave at tage stilling til klager fra Djøfs medlemmer over organisationens afgørelser og sagsbehandling.

Medlemsopmanden kan ikke tage stilling til klager over Djøf Efteruddannelse, Jurist- og Økonomforbundets Forlag eller Juristernes og P+, Pensionskassen for Akademikere.

**Afgørelser:**

Djøfs medlemsopmand kan alene tage stilling til klager, der vedrører konkrete afgørelser om et enkelt medlems egne forhold. Djøfs medlemsopmand kan således ikke tage stilling til bestyrelsens og repræsentantskabets beslutninger af politisk eller økonomisk karakter eller om Djøfs organisation. Medlemsopmanden kan ligeledes ej heller tage stilling til klager over Djøfs kollektive interessevaretagelse.

Djøfs medlemsopmand kan alene tage stilling til klager, der har været behandlet af Djøfs bestyrelse eller på dennes vegne formanden eller af repræsentantskabet.

Forinden bestyrelsen træffer afgørelse om udelukkelse (eksklusion) af Djøf eller beslutning om at udtrykke mistillid overfor et medlem, jfr. Djøfs vedtægter § 8, stk. 1, skal bestyrelsens indstilling forelægges for medlemsopmanden.

**Sagsbehandling:**

Djøfs medlemsopmand kan tage stilling til klager over sagsbehandlingen, der vedrører det konkrete medlem. Klagerne kan vedrøre en medarbejders eller politikers adfærd, sagsbehandlingstiden og i øvrigt de elementer, der sædvanligvis anses som omfattet af begrebet sagsbehandling i forvaltningsretten, idet der skal tages hensyn til, at Djøf er en medlemsstyret organisation.

Djøfs medlemsopmand kan alene tage stilling til klager over sagsbehandlingen, der har været behandlet af bestyrelsen eller på dennes vegne af forbundsformanden eller af repræsentantskabet.

**Afgørelsen:**

Djøfs medlemsopmands kan i sin afgørelse udtale kritik af Djøfs afgørelser eller sagsbehandling eller, at der ikke er grundlag for kritik. Medlemsopmanden kan anbefale at Djøf agerer på den ene eller anden vis, men han kan ikke pålægge Djøf at ændre en afgørelse, sagsgange eller foretage en bestemt handling.

For så vidt angår en afgørelse vedrørende udelukkelse eller udtalelse af misbilligelse kan medlemsopmanden tilkendegive om han er enig eller uenig i bestyrelsen indstilling. Medlemsopmandens tilkendegivelse forelægges for bestyrelsen, forinden bestyrelsen træffer sin beslutning.

**Behandling af klager:**

Sekretariatet forelægger sagerne skriftligt for Djøfs medlemsopmand med samtlige bilag i sagen og en sagsfremstilling. Medlemsopmanden kan anmode klageren og Djøf om yderligere udtalelser eller oplysninger. Klager fremsendes til Djøf, Gothersgade 133, 1123 København K, att. Djøfs medlemsopmand eller via djoef@djoef.dk att.: Djøfs medlemsopmand.

Klagen skal indgives til Djøfs medlemsopmand senest tre måneder efter, at Djøf har truffet beslutning.

**Udpegning af Djøfs medlemsopmand:**

Djøfs medlemsopmand udpeges for to år ad gangen af Djøfs repræsentantskab.

**Årsberetning:**

Djøfs medlemsopmand afgiver en kort årsberetning med eventuelle anbefalinger om sit virke til Djøfs bestyrelse på dennes møde i januar/februar måned med henblik bestyrelsens stillingtagen til evt. anbefalinger. Årsberetningen forelægges for repræsentantskabet til orientering på dennes ordinære møde i marts/april.

**I øvrigt:**

Djøfs medlemsopmand bistås sekretariatsmæssigt i sit arbejde af Djøfs sekretariat. De nærmere rammer herfor besluttes af Djøfs medlemsopmand efter drøftelse med Djøfs sekretariat.

Medlemsopmanden kan ved udførelsen af sit hverv indhente en juridisk vurdering fra en af Djøf uafhængig advokat.

## Djøfs medlemsopmand kan vælge af hensyn til egen habilitet, at undtage visse sager for behandling. I tilfælde af en sådan sag underretter medlemsopmanden bestyrelsen, der bestemmer, hvem der skal udøve medlemsopmandens funktioner i den pågældende sag.